Vyf noodsaaklikhede om voor Vrydag te doen | Maroela Media
Vyf noodsaaklikhede om voor Vrydag te doen
'n Hawelose hond. (Foto: Lenka Novotna/Pixabay)
Almal skarrel rond om inkopies te doen en noodsaaklike dinge in plek te kry voor Suid-Afrika se 21 dae van afsondering om die verspreiding van die koronavirus te stuit Donderdag aanbreek. Maar terwyl ons besig is met ons eie dringende lysies, moet ons nie vergeet van die mense en instansies om ons wat in 'n tydperk van isolasie baie meer uitgelewer gaan wees nie.
Hier is vyf dinge wat jy in die volgende twee dae kan doen om 'n daadwerklike verskil in jou gemeenskap te maak:
Gaan skenk bloed. Hoewel bloedskenk beskou word as een van die redes waarom jy mág reis tydens die isolasie-tydperk en die SANBS se skenkingsentra oop gaan wees, gaan jy heel moontlik nie daarby uitkom nie, omdat jy en jou gesin soveel moontlik tuis gaan bly. Klik hier om te kyk waar jy kan gaan skenk.
Laai 'n sak honde- of katkos by 'n diereskuiling of die DBV in jou dorp of omgewing af. Dié instansies is afhanklik van die publiek vir ondersteuning. Van die instansies waar jy 'n draai kan maak, is jou plaaslike DBV-tak, Paws of Cape Town in Kaapstad, Huis Toe-dierewelsyn in Bloemfontein, Project Dog in Durban, die Animal Welfare Society in Port Elizabeth, Woodrock-diereredding in Centurion, Wollies-diereskuiling in Pretoria en Wetnose-diereskuiling in Johannesburg. As jy in 'n ander dorp of stad bly, soek vir "animal shelter" in 'n soekenjin om een naby jou te vind.
Vra in jou buurt rond of daar dalk bejaardes of siek mense is wat hulp nodig het met noodsaaklike inkopies. Iemand naby jou mag dalk vervoer hê, maar huiwerig wees om nou winkel toe te gaan weens hulle vatbaarheid vir die koronavirus. Vra op jou buurt of buurtwag se WhatsApp-groep of daar iemand is wat hulp benodig.
As jy weet daar is 'n gesin naby julle wat finansieel swaarkry, koop vir hulle 'n paar basiese benodigdhede en gaan lewer dit af.
Haal oortollige linne soos komberse en lakens uit en neem dit na 'n skuiling vir haweloses.
Soek storieboeke, bordspeletjies, speelkaarte en legkaarte uit wat julle as gesin nie meer nodig het nie, en gee dit af by 'n kinderhuis of 'n tehuis vir bejaardes. Kinderhuise sal kinder- en tienerboeke verwelkom, terwyl veral grootdrukboeke handig kan wees vir 'n tehuis vir bejaardes.
Deel van: Doen-dinge, Leefstyl, Nuus
DBV koronavirus SANBS skenkings
Covid-19: Regering gaan ondernemings bystaan
In tye van n krisses is baie mense soms so vasgevang in hul eie denke van hoe om te oorleef dat n hul soms vergeet van die weerloses om n mens , dankie vir die artikel, ek sal beslis uitreik.
Die verwysing hier en in 'n ander berig na Vrydag as die begin van die isolasietydperk verwar my. Daar is aangekondig dat die tydperk begin "om middernag 26 Maart". 'n Dag begin om middernag en eindig om middernag, Daarom begin 26 Maart wanneer 25 Maart om middernag eindig, Vrydag sal dus die tweede dag van die periode moet wees. As ek verkeerd is, kan iemand my reghelp asseblief.
Soos die mense nou tekere gaan lyk dit of die einde van die wereld in aantog is. Winkelrakke is leeg, trollies swig onder die inkope, en more…. is almal bakhand, want hulle het te veel uitgegee op onnodige goed.
Mense soos ek gaan werk gedurende hierdie tyd om seker te maak dat ander nie paniekbevange hoef te wees nie.